Hvað er þessi RÚV-kaffibolli að gera þarna ? Skjáskot úr stiklunni frá HBO Kaffibolli merktur Ríkisútvarpinu sést í stiklu sem bandaríska framleiðslufyrirtækið HBO hefur gefið út fyrir aðra þáttaröð dramaþáttanna Succession . Þar situr ein persóna þáttanna í stól , með RÚV-kaffibolla sér við hlið . Þættirnir fjalla um valdamikla fjölskyldu , sem stýrir í sameiningu alþjóðlegu fjölmiðlaveldi . Ekki liggur þó fyrir hvort eða hvernig Ríkisútvarpið mun flækjast inn í söguþráð þáttanna . Mikið hefur verið fjallað um Starbucks-kaffibolla sem sást í Game of Thrones-þættinum sem frumsýndur var á sunnudagskvöld . Sá bolli átti sér þó þær eðlilegu skýringar að þar varð einhverjum á í messunni og Starbucks-kaffimálið gleymdist einfaldlega á borðinu er atriðið var tekið upp . Bollinn hefur nú verið fjarlægður úr uppfærðri útgáfu þáttarins . Allt þetta bollafár í Game of Thrones hefur vakið mikla athygli . En nú er komið upp annað bollamál , sem mun ef til vill ekki vekja heimsathygli , enda fáir aðrir en Íslendingar sem kveikja á því að þarna sé um kaffibolla íslenska Ríkisútvarpsins að ræða . Skjáskot úr stiklunni frá HBO Stiklan , sem birt var á YouTube 1. maí síðastliðinn , auglýsir sem áður segir aðra þáttaröð af Succession . Sjá má RÚV-kaffibollanum bregða fyrir á 37. sekúndu myndskeiðsins .